Ткъа хьаг1лелор – иза Делаца гуччохь долу мостаг1алла лелор, билггал долу Цуьнца Цуьнан паччахьалла къийсар а ду. Х1унда аьлча, Веза- Сийлахьчу Дала Шен лех цхьаболчарна ни1маташ делча, цхьа а шеко яц Далла царна уьш дала лиъна хиларх, оцунна Цо уьш хаьржина хиларх а, х1унда аьлча нуьцкъаш Цуьнга иза дайта цхьа воцу дела. Оцу Делан лена Шен Элана лууш долчунна б1останехьа дерг лиъча, баккъалла а, цо шен вуон г1иллакх хилар гойту, шен дег1 х1аллакьхиларе а тосу. Баккъалла а, хьаг1лацар, наггахь, дарж, даьхни а санна болчу дуьненан белхаш бахьанехь хуьлу; ша бахьанехь хьаг1 лаца к1езиг х1ума ду иза. Бакъду, хьуна там болуш ма дара оцу балхаца зийначух къахетар, цунах хьой маьрша витинчу Далла хастам бар а. Наггахь хьаг1лацар – 1илма, дикалла а санна долчу эхартан белхаш бахьанехь хуьлу. Муридехь ма товш дац ша санна некъ лелош, шен балхехь шена г1одеш волчуьнца хьаг1лацар, бакъду, цунна там болуш ма ду цунах воккхавеш хила, х1унда аьлча иза цуьнан г1оьнча, и шеца цхьаьна хилча цуьнца ч1аг1луш накъост ма ву, ткъа бусалба стаг шен вешица хилча, цхьалха ца вуьсуш алсамволу. Муридана там болуш дерг шен дагца деза а дезаш, шен дег1аца къа а хьоьгуш нах Делан новкъахь гулбар, уьш Далла муьт1ахь хиларна т1ехь совцабар а ду, уьш шел толаре я ша царал толаре ца хьоьжуш. Баккъалла а, иза Делера рицкъа ду, Веза-Сийлахьчу Дала Шена луург къаставо Шен къинхетам барца. Даг чохь кхин дуккха а сийсаза г1иллакхаш ду, оха уьш ца хьахийна, дах ца дархьама, амма царах коьрта долчарна т1ехь само яйтина оха. Оцу вай хьехийначу дерригенан нана, бух, и схьадолу меттиг а дуьне дезар ду. Ткъа и дуьне дезар массо а галдаьллачу х1уманан корта бу, хьадисехь деана ма-хиллара. Дог цунах маьрша хилча, баккъалла а, мегаш, ц1ена, нуьре, дика а хуьлу, нуьре белхаш кхочушбан кийча, къайленашна т1екхиа ох1ла а хуьлу иза.